Nevezadur ar festoù-noz | Becedia\nNevezadur ar festoù-noz\nAozer : Fañch Postic / Du 2016\nE 1954 e Poullaouen e voe aozet ar c’hentañ « konkour kan ha diskan » gant Loeiz Ropars evit lakaat daou-ha-daou kanerien e-tailh da gas an dañs war gan, da geñver ar festoù-noz e oa e soñj adlañsañ. Er bloazioù war-lerc’h e voe kaset ar c’honkourioù-se en-dro, anezho un diazez kent nevezadur ar festoù-noz, a vo boulc’het adalek 1955 ha kaset da bennvat e 1957. Kinnig a reas stumm ar « bal breton » da dud yaouank ar c’hêrioù e 1958, ur stumm a voe tapet evito o-unan gant Gouelioù Kernev e 1964. Hiziv ez eo penn da benn da Vreizh ha pelloc’h c’hoazh e vez aozet ar seurt emgavioù laouenek a reer festoù-noz anezho. Abaoe ar 5 a viz Kerzu 2012 emañ ar festoù-mañ war roll kenemglev an Unesco evit gwareziñ ar glad sevenadurel dizanvezel.\nE deroù an xxvet kantved ne chome festoù-noz nemet en un dek kanton bennak eus Kreiz-Breizh, hag hañvaliñ a rae an dañsadegoù-mañ, a veze anezho war-lerc’h ar melloù devezhiadoù labour boutin, bezañ tonket da vont da get diremed, kemeret o lec’h gant balioù kaset en-dro e-barzh salioù gant sonerien akordeoñs pe strolladoù bihan, c’hoantaet ma oa o modernelezh gant an dud yaouank. E Poullaouen eo, e 1930, e oa bet fest-noz evit ar wezh ziwezhañ, hervez kont. Ha pa chomfe c’hoazh un tamm kan ’ba’n dañs amañ hag ahont gwezh ha gwezh all, e-giz da vare an eost, kazi dre guzh eo e vez graet a-wezhioù. E bro fisel, kostez Mael-Karaez ha Rostrenn, int chomet bev ar muiañ moarvat.\nD’ar c’houlz-se dija e oa Loeiz Ropars e soñj saveteiñ ar mod da ganañ ha da ziskanañ. Bet e oa e-barzh ur strollad folklor a oa bet krouet e Poher gant Taldir Jaffrenoù, ha da c’houde, e miz Gouere 1939, e krouas unan all, Mesaerien Poullaouen.\nE-skeud ma oa ar vro e dalc’h an Alamaned e oa distroet an dud diwar ar maez d’o gizioù kozh, setu ma voe tapet ul lañs nevez en-dro gant ar festoù-noz er bloazioù 1942-43, e-pad nepell amzer avat. Goude an Eil Brezel Bed, ral a gêr a roe bod da festoù-noz c’hoazh, ha ral a goublad kanerien a oa gouest da gas an dañs.\nKonkour kan ha diskan, adlañset ar festoù-noz\nAnvet e voe Loeiz Ropars da gelenner e Kemper e miz Here 1946, hag eno e savas kerkent ha 1947 ur strollad a zeuas da vezañ kelc’h keltiek Kemper. E 1949, ent-ofisiel ar wezh-mañ, e krouas kelc’h Poullaouen hag a ginnige un tamm e pep lec’h e Breizh ha pelloc’h c’hoazh, ur program na oa ennañ nemet dañsoù war gan. Komz a rae er radio ivez, kelenn an dañs… Ha soner e oa ouzhpenn-se.\nDa heul ar pezh labour talvoudekaat an dañs war gan dre an abadennoù skingomz pe ar festoù hag ar gouelioù, e krog un toulladig tud da garout sonioù, tonioù ha dañsoù ar vro betek mont war gaout anezho pelloc’h, gant ma vint kinniget dezho en ur mod disheñvel ha dedennus… Setu penaos e oa deuet ar soñj da gas en-dro ur c’honkour kan ha diskan, ha prizioù da c’hounit da heul. D’ar 26 a viz Kerzu 1954, er sal Vitré e Poullaouen, e voe aozet ar c’hentañ « konkour kan ha diskan ». Ha berzh ken-ha-ken. Konkourioù all a voe aozet en-dro e Poullaouen e 1955 hag e 1956 ; e Spezed e 1957 (ma oa bet un « devezh kan ha diskan » e 1955 dija, war intrudu If ar C’homm), er C’hastell-Nevez e 1958 hag e Gourin e 1959.\nEvit Loeiz Ropars neuze ez eo tizhet gantañ ar pal kentañ : kanerien a gan daou-ha-daou en-dro, padal e Poullaouen e 1954 ne chome ken met ur c’houblad : Fañch-Loeiz Gall ha Fañch Jaffre a gase an dañs evit kelc’h Poullaouen abaoe 1950.\nE miz Gwengolo 1955, broudet gant e c’hoar Eugénie, e reas Loeiz Ropars e vad eus ur staj kaset en-dro gant Ar Falz e Brec’heg e Bro-Oueloù evit pediñ ar stajidi da zont da Boullaouen ha lakaat anezho da zeskiñ dañsal ha kanañ. E-giz-se e voe tro da gaout un nozvezh a oa hanter abadenn da selaou, hanter fest-noz. Ha berzh en-dro, muioc’h eget ar pezh a oa en gortoz, rak ouzhpenn ar stajidi a zo deuet pa oant bet galvet, Poullaoueniz zo ivez forzh pegement, un eston. An nozvezh-hont a c’heller ober anezhi ar c’hentañ fest-noz mod nevez : en ur sal eus ar vourc’h e oa, neket en un tiegezh war ar maez, ha ne oa ket ar ganerien e-barzh an dañs met war ul leurenn, ouzh ar mikro.\nGraet e voe heñvel c’hoazh meur a drovezh all, evel e Plonevez-ar-Faou e 1956, ha c’hwec’h fest-noz a voe e Groñwel ha tro-war-dro da geñver staj Ar Falz e 1957. Gant tud ar c’hengevred Kendalc’h e vez kaset en-dro festoù-noz ivez diouzh o zu, e Kleden-Poher… hag e Pariz zoken.\nFest-noz ha « bal breton »\nGoude ar bloavezhioù prientiñ e seblant darev an traou evit reiñ lañs en-dro d’ar festoù-noz « mod nevez » da vat, e-barzh ur sal da zañzal, enni un « hoper-leur », gant dihanoù alies evit da hini pe hini kanañ en e-unan, pe evit c’hoari pezhig e brezhoneg… Un embanner zo ivez war al leurenn, rak Loeiz Ropars en deus komprenet re vat ne zistrofe ket ken ar festoù-noz raktal e-giz a-raok : unan bennak zo ezhomm evit o c’has en-dro.\nGwir adlañs ar festoù-noz eo e Poullaouen hag e Sant-Herbot e oa degouezhet, e miz Gwengolo ha miz Kerzu 1957. Ouzhpenn tud ar vro e oa deuet tud all, eus pellik a-walc’h a-wezhioù, a gare ar sonerezh, ar c’han, an dañs. N’eo ket mui kanerien hepken a gase an dañs, sonerien a oa ivez : ar c’houblad Etienne Rivoallan-Jorj Kadoudal. Plijet e oa bet ar mod-se d’an holl ken-ha-ken, setu ma voe graet en-dro e 1958, e Sant-Servez, pa voe kaset o fest-noz kentañ gant ar baotred Morvan. E miz Du, da geñver ur fest-noz e Trefrin lusket gant ar sekretour ti-kêr Tressard ha kinniget gant Albert Trevidig, e voe gwelet ha klevet evit ar wezh kentañ Tanon ha Tazi Goadeg, a zeuas o zeir c’hoar all ganto war al leurenn diwezhatoc’h. Diwar neuze e voe festoù-noz ingal e Kreiz-Breizh, kement ma voe krouet e deroù ar bloazioù 1960 ur genseurtiezh festoù-noz.\nAr pezh en deus komprenet Loeiz Ropars ivez eo e ranker kaout festoù-noz e kêr evit kas anezho da bennvat e-touez ar re yaouank. Ar re-mañ ne oa ket kustum o divskouarn ken da selaou nouspet koublennad kan brezhonek, na tonioù memes, setu e ijinas Loeiz Ropars ur mod ispisial, ar « bal breton », a voe aozet an hini kentañ anezho e lise Kemper e miz Ebrel 1958 evit e skolidi brezhonek : « Ur mod a oa da gavout, emezañ, hag a c’hallje klotañ gant ar muiañ niver a dud, ar re ne oant ket e-barzh kelc’hioù keltiek, setu e oa dav lezel a-gostez an dañsoù a vije bet re ziaes evit tud nevez deuet. En em glevet e oamp neuze, gant Yvon Palamour ha Jud ar Paboul, evit ma vije kelennet un adstumm nemetken eus an dro hag an hanter dro, memes hini e pep lec’h. Dibabet ganeomp pazennoù dañs eus an aesañ d’an diaesañ : dañset an eeunañ da gomañs, ar pach pi, ha neuze an dro, an hanter dro hag ar gavotenn. Ur wezh desket un tammig bihan e c’helle pep hini en em lakaat prestik a-walc’h e-barzh ar chadennad dañserien, seul vuioc’h ma teue en-dro an heuliad dañsoù meur a wezh e-kerzh an nozvezh. » Bep bloaz e veze « bal breton » e lise Kemper, ken ma teuas da vezañ mil vrudet, ha kerkent ha 1964 e voe lakaet e-barzh programm Gouelioù Kernev un nozvezh « bal breton, fest-noz ».\nE-pad ar bloazioù 1960 e veze festoù-noz forzh pegement e Kreiz-Breizh, ken ma oant krog da vezañ aozet dre Vreizh a-bezh ivez, e lec’hioù ma oa bet dianavez-krenn betek an anv anezho un nebeud bloazioù a-raok. Loeiz Ropars, evel na pet all bet oc’h adlañsañ ar festoù-noz er bloazioù 1950, ne oa ket evit meiziñ da neuze pebezh berzh o dije graet, pegen bras e vije bet o brud betek kaout o anv er geriadurioù galleg, ha betek bezañ enskrivet zoken war roll kenemglev an Unesco evit gwareziñ ar glad sevenadurel dizanvezel.\nDanvez e-kerz Bretania\nFilm embannet : Fest-Noz (vidéo de présentation du fest-noz pour l'inscription à l'Unesco) sevenet gant : Defrance, Yves (1955-....). Dastum ; Les Films de l'Autre Côté, 2012-01\nUn arroudenn eus ar film « Pays des Pilhaouer » (1964)\nLoeiz Ropars oc’h eñvoriñ krouidigezh ar fest-noz mod nevez e 1954. Testeni dastumet e 2004 gant Kris Menn, Erwan Sparfel hag Awen Plougoulm.\nROPARS Jefig (éd.), Loeiz Ropars : paotr ar festoù-noz - Le rénovateur du fest-noz, Emgleo-Breiz/Al Leur Nevez, 2011\nPOSTIC Fañch, « Le renouveau du fest-noz », revue ArMen n° 93, avril 1998, pp. 12-23.\nGUILCHER Yves, « Le fest-noz », dans La danse traditionnelle en France, d’une ancienne civilisation paysanne à un loisir revivaliste, Parthenay, FAMDT/ADP, p. 249-253. Voir aussi « Kan ha diskan », pp. 254-259.\nPennadoù a bep seurt embannet e 2013 er gelaouenn Musique bretonne, hini Ifig Troadec en o zouez, « Aux origines du fest-noz moderne », nnn 236, pp. 40-46.


Ur pennad Anna Beatrice d'Este zo ivez.\nArzour dianav, ~1575\nEoullivadur war goad, 32 x 23 cm\nMirdi ar C'hastell, Versailhez\nAnna d'Este (1531-1607), anavezet ivez evel Anne d'Este e galleg, a oa ur briñsez italian deuet da vezañ gall dre he dimeziñ. Merc'h e oa da Ercole II d'Este ha da Renée Bro-C'hall, ur verc'h d'ar rouaned c'hall Loeiz XII hag Anna Breizh.\nDugez Aumale e oa, dugez Guise goude, un den a bouez e voe e lez Bro-C'hall a-hed ar brezelioù relijion. Prosez a reas d'an amiral Coligny a oa pennkaoz, hervezi, da lazhadenn he fried kentañ. Goude lazhadeg he daou vab gant soudarded ar roue Herri III (Bro-C'hall), e roas harp da Gevre ar Gatoliged.\n2 Dugez Nemours\n3 Priñsez ar C'hevre\n6.1 E galleg\n6.2 En italianeg\nDug Guise, pried kentañ Anna d'Este\nFrançois Clouet, ~1555\nEoullivadur war goad, 31 x 23 cm\nGanet e oa Anna d'Este, merc'h henañ he zud, d'ar 16 a viz Du 1531 e Ferrara, ma voe roet dezhi un deskadurezh uhel, evel a veze roet da vugale priñsed Italia neuze. Studiañ a reas istor, yezhoù ha sonerezh, deskiñ a reas kanañ, dañsal, ha livañ. Olympia Fulvia Morata, a voe skrivagnerez diwezhatoc'h, a oa mignonez dezhi el lez.\nE 1548, goude hir varc'hata, e voe dimezet da Frañsez Loren, dug Aumale, mab da Claude Loren (1496-1550), ha dug Guise, jeneral brudet. Sinet e voe ar gevrat-eured d'an 28 a viz Gwengolo e Ferrara, graet an eured d'ar 16 a viz Kerzu e kastell Saint-Germain-en-Laye. Biken ken ne zistroas ar briñsez da Italia.\nDre he mamm e oa merc'h-vihan d'ar roue gall Loeiz XII, ha dre-se kar d'ar roue Herri II ha d'e vibien. Dre he dimeziñ e tegouezhe en tiegezh Loren ha Guise, a oa e barr e c'halloud el lez c'hall, ha dre he donet eus Italia e komze yezh ar rouanez Caterina de' Medici.\nKenkent hag erruet e voe un den a bouez el lez. Pa varvas he zad-kaer e 1550 e voe dugez Guise hag e veras, gant he mamm-gaer Antoinette de Bourbon, madoù an tiegezh Guise.\nHanterourez e oa ivez etre lez Ferrara ha hini Bro-C'hall, ma tifenne lazioù he zad.\nSeizh bugel he doe, pevar a zesavas. Karantez a oa etre an daou bried, hogen kalz a warizi a oa en ozhac'h, ken e lakae heuliañ anezhi.\nSkoazellañ he mamm a reas da wareziñ ar brotestanted c'hall a ranke tec'hel eus Bro-C'hall hag a gave gwarez e Ferrara. Frañsez Guise avat a lennas o lizheroù hag a zifennas outi daremprediñ he mamm ken.\nDre ma kare he fried e pardonas dezhañ lazhadeg Wassy, ma teuas a-benn da virout outañ a lazhañ ar maouezed war-lerc'h an tri-ugent protestant a oa bet kavet oc'h azeuliñ Doue er c'hiz protestant en ur skiber.\nPa voe drouklazhet he fried gant an hugunod Jean de Poltrot de Méré, e miz C'hwevrer 1563, e voe glac'haret bras. Tapet e voe ar muntrer, ha kondaonet da vezañ diempret. Anna avat a gave dezhi e oa bet gourc'hemennet ar muntr gant Gaspard de Coligny, penn bras an hugunoded, ha klask a eure ober prosez dezhañ. E-pad tri bloaz e talc'has an intañvez war ar roue ha war ar varnerien evit kas an afer da benn-vat, hogen e miz Genver 1566 e voe disklêriet gant kuzul ar roue e oa digablus Coligny hag embannet e ranked ober « peoc'h da viken » diwar-benn an afer.\nD'an 22 a viz Eost 1572 e voe tennet war Coligny, ha dre vurzhud ne voe ket tizhet ; darn a gredas ne oa ar gwalldaol-se nemet dial intañvez dug Guise. Kement-se bepred a voe deroù lazhadeg Sant Berteleme a grogad daou zevezh war-lerc'h. Diaes eo gouzout peseurt perzh resis a gemeras Anna d'Este en afer-se, evel el lazhadegoù.\nDugez Nemours[kemmañ | kemmañ ar vammenn]\nJacques de Savoie, dug Nemours, eil pried Anna d'Este\nAddimeziñ a reas Anna e 1566, e Saint-Maur-des-Fossés, da Jacques de Savoie, dug Nemours ha Genevois. Hervez al lez e oa ur gaer a vaouez c'hoazh, evel en amzer he yaouankiz. Jacques de Savoie a oa bet e karantez ganti gwechall hag en devoa roet skoazell dezhi pa oa nevez-intañvezet. Diwar neuze e tremenas kalz amzer en Annecy, pe o veajiñ etre Genevois ha lez Pariz.\nPriñsez ar C'hevre[kemmañ | kemmañ ar vammenn]\nE miz Kerzu 1588 e voe lazhet daou vab henañ Anna d'Este e kastell Bleaz war urzh ar roue gall Herri III, ha bac'het e voe o mamm. Divac'het e voe e miz C'hwevrer 1589, ha mont a reas da Bariz da gemer perzh en aozadur Kevre ar Gatoliged, ma veze graet ar « rouanez-vamm » anezhi, ken bras ma oa he levezon er gêr-benn c'hall. Darn eus he c'hempredidi a gave gante eo hi an hini a roas urzh da lazhañ ar roue, pa varvas dindan taolioù kontell ar manac'h Jacques Clément e Saint-Cloud d'an 2 a viz Eost 1589.\nPa droas Herri Bourbon ouzh ar gatoligiezh ec'h anavezas anezhañ evel roue hag e klaskas ober d'e vibien ober kemend-all.\nMervel a eure d'ar 17 a viz Mae 1607. Beziet e voe he c'hourailhoù e Pariz, hogen kaset e voe he c'halon da Joinville, da lakaat e bez an tiegezh Guise, ha kaset he c'horf da Annecy, ma voe beziet e-kichen hec'h eil pried. N'eus bet miret hini eus ar bezioù.\nDiv wech e timezas Anna d'Este.\nD'ar 16 a viz Du 1548, d'an oad a 14 vloaz, e voe euredet e Saint-Germain-en-Laye gant François Iañ Loren (1519–1563), dug Guise ;\nbloaz war-lerc'h e c'hanas Herri Loren, a voe dug Guise ivez.\nD'an 18 a viz C'hwevrer 1563 e voe lazhet he fried gant ur protestant, Jean de Poltrot de Méré.\nTri bloaz goude, d'ar 5 a viz Mae 1566, e timezas e Saint-Maur-des-Fossés da Jacques de Savoie (1531–1585), dug Nemours.\nPa voe intañvez adarre, e 1585, e vevas en Ostel Nemours e Pariz, war lez kleiz ar Saena, hiziv er straed Séguier, ma varvas d'ar 17 a viz Mae 1607, d'an oad a 76 vloaz.\nPierre Matthieu, La Guisiade (1589). Embannadur diazezet gant Louis Lobbes. Genève, Droz, 1990. (ISBN 978-2-600-02644-4) Wikimammenn\nSéverin Bertrand, Oraison funebre sur le trespas de tres-haulte, tres-illustre et tres-vertueuse Princesse Anne d’Est’, Duchesse de Chartres, de Guyse, Nemours, Genevois, &c. Chez Guillaume Marette, ruë Sainct Iacques, pres S. Benoist, au Gril, Paris, 1607 - 34 fajenn — Gwelit Google Books\nLe sieur de La Palud, Discours funebre sur la mort de tres-Illustre Princesse Anne D’est Duchesse de Genevois, Nemours, Chartres, &c. Chambery (1609)\nHilarion de Coste, « Anne d’Est ou de Ferare, Duchesse de Guise & de Nemours », in Id., Les éloges et vies des reynes, princesses, dames et damoiselles illustres. Paris 1630 — Gwelit Google Books\nFrancesco Agostino della Chiesa, Theatro delle donne letterate, con vn breve discorso della preminenza, e perfettione del sesso donnesco. Mondovi 1620\n↑ Anne Larsen, Carole Levin, Diana Robin (2007), Encyclopedia of Women in the Renaissance: Italy, France, and England, ABC-CLIO, ISBN 978-1-85109-772-2 p. 269.\nAdtapet diwar « https://br.wikipedia.org/w/index.php?title=Anna_d%27Este&oldid=1975101 »


Istor ur gêr a vilinerien | Ecomusée des Monts d'Arrée\nE 1971 eo e oa bet prenet kêr vihan Kêrc’hoad a oa diboblet da neuze. Honnezh a oa dizro e foñs un draoñienn. Div forn, a-leizh a greier evit al loened, ur jardin hag ur werje a ya d’ober an tamm kêr-mañ a zo bet savet en-dro da ziv vilin-dour. Dre se e oa gouest an dud eno da vevañ o-unan distag doc’h ar bed diavaez.\nAr familh Fagod\nJeanne-Yvonne et Jean-François Fagod, ar re ziwezhañ a zo bet o chom e Kêrc’hoad a zo bet falc’het gant an Ankou e 1961 hag e 1965. Ar re-mañ a oa ar rummad diwezhañ eus ur familh milinerien a-gozh, hag a gaver an orin anezhi er 17vet kantved. An hini kentañ eus ar familh a zo anavezet evit bezañ o chom e Kêrc’hoad eo Paul Keriel.\nPenaos e oa bet savet kêr Gêrc’hoad ?\nLodenn diazez Kêrc’hoad zo ur rummad batisoù a ya d’ober anezhi : milin an nec’h hag an ti stok outi, milin an traoñ hag un nebeut kreier evit al loened. Deuet eo Kêrouad brasoc’h tamm-ha-tamm. E 1831 Yves-René Fagod en doa lakaet sevel ur forn hag un ti. En ennañ eo chomet betek bremañ ar meurbl evel ma oant gwechall.\nUr gêr gouest d’en em vastañ hec’h-unan\nKêrc’hoad a oa neuze ur vourc’h darempredet mat gant an hentoù, war an hent kozh etre Kommana ha Sizun, tost a-walc’h dac’h linenn an hent-houarn kozh, hini « an treñ patatez ».\nE-kerzh an XIXvet kantved e oar kresket da sevel batisoù, ar pezh a ziskouez mat e yee war-raok ar vourc’h koulz hag ar familh Fagod. Ur vilin, ur forn, labourioù an douar pe al lin, legumaj ar jardin, tud Kêrc’hoad ne c’hellent dioueriñ anezho. Kement-mañ a roe an tu dezho da vevañ distag-mat eus lec’h all.\nHiriv, gant ar givijerezh kozh deuet eus Lambaol-Gwimilio ha bet savet en-dro e Kêrc’hoad ha gant ur vilin-avel adsavet omp gouest da ijinañ penaos e laboure hag e veve an dud war ar maez e Menez Are.


17/06/2010 : Skol Diwan Brest Kerañgo, disoleiñ ar c'hoad hag ar poneed - Articles 2009-2010 - Articles du Télégramme / Pennadoù an Telegram - Articles / Pennadoù - Quêteur de mémoire en Finistère\nVous êtes dans : Quêteurs de mémoire / Klaskerien ha Treizherien soñjoù >\tArticles / Pennadoù >\tArticles du Télégramme / Pennadoù an Telegram >\tArticles 2009-2010 >\t17/06/2010 : Skol Diwan Brest Kerañgo, disoleiñ ar c'hoad hag ar poneed\n17/06/2010 : Skol Diwan Brest Kerañgo, disoleiñ ar c'hoad hag ar poneed\n© DR Skol Diwan Brest Kerañgo, disoleiñ ar c'hoad hag ar poneed\nD'ar meurzh 11 a viz Mae, en em gavas CP ha CE1 Kerañgov e Gorre-Menez e Loperc'het evit an eil gwech.\nGanto e oa deuet Yvonne Simon, Jeanne ha Jean Lucas eus an ORB (Office des Retraités Brestois), brezhonegerien ampart, boas da zaremprediñ ar skolidi pe evit liorzhañ, pe evit sikour anezho da lenn pe c'hoazh evit kaozeal war danvez-mañ danvez.\nDiouzh ar mintin e oa bet addizoloet ar c'hoad, koad ar gorriganed, o klask an diforc'hioù etre an Diskar-Amzer hag an Nevez-Amzer, heñchet gant Yvonne Simon, barrek mat evit ar pezh a sell eus anvioù ar plant hag ar gwez : broñsoù ar gwez, an nevezennoù, ar plant nevez diorroet, an delioù marv treuzfeurmet e teil-douar... E harz ar c'hoad e oa un dachennad gleborek 'lech ma voe kavet penndologed hag amprevaned dour, evit gwellañ plijadur ar vugale.\nEchuet eo bet ar bourmenadenn-se er c'hoad gant ur weladenn en ti-feurm bihan staliet war douaroù ar greizenn, loened a bep seurt a oa eno : ur vuoc'h, deñved du Eussa, ur c'havr, paoned, yer…\nA-raok kregiñ gant eil lodenn an devezh e voe pik-niket e porzh ar greizenn. Da ziv eur e oa ar poneed o c'hortoz ac'hanomp. Kempenn, broustañ anezho 'zo bet graet gant ar vugale a-raok diskenn war o c'hein betek an Elorn. A-raok an oberiantiz-se e oa bet studiet ar c'hezeg hag anvioù an holl vinvioù o tennañ outo gant sikour Daniel Peton, saver kezeg labour e Trebabu. Pa oamp bet eno en doa pedet ur gov da ziskouez deomp an doare ma vez cheñchet houarn ar c'hezeg. Un doare neuze da adwelet ar weladenn-se.\nPeadra da gaout danvez evit ul labour a-feson er c'hlas.\nKlas CE1-CE2 skol Diwan Brest Kerañgo\nLes élèves de CE1 et CE2 de l'école Diwan de Brest Kerangoff ont eu la chance de découvrir la nature en compagnie d'anciens. Ils ont ensuite fait une balade à poney dans les bois de Gorre-Menez.


Pajenn:Ar Prat Rimadellou brezonek, 1911.djvu/26 - Wikimammenn\nPajenn:Ar Prat Rimadellou brezonek, 1911.djvu/26\nYann ar C’hloc’her\nMarvailh evit pardaez an Holl Zent\nE-unan ema en e doullig ti, ar paour keaz Yann, trouz an nor hebken o storlokat gant an avel, trouz-all ebet na glever brema peo deuet an noz. E-unan ema, azezet en eur gador bet, kredi ran, e touez arrebeuri kaëra e dad kunv. Astennet gantan e zivesker hanter zounnet e kas e dreid da domma betek el ludu klouarig, ha neuze ec’h en em ro da huvreal. Ar paour keaz Yann ! n’eo mui yaouank, hag e gorf a zo deuet da skuiza dindan samm ar bloaveziou. Ya, koz eo, koz bras zoken. Ankounac’heat e rank beza bet gant an Aotrou Doue war an douar warlerc’h tud e amzer. Eus kement a zo bet o c’hoari gantan, ped a jom ? Hini ebet, siouaz ! Skubet int bet holl an eil warlerc’h egile ; Yann e-unan en-deün eo en deus diskennet anezo en o gwele douar da ober o c’housk diveza. Ha brema Yann a zo e-unan, o ya, e-unan, paour keaz ! e-touez eur rum dud tamm ebet henvel ouz an hini en deus anavezet ; kustumou ha gwiskamanchou e genvroiz, o frezeg zoken, n’int mui e re d’ezan. Setu perak eo skuiz, skuiz kenan war an douar, hag e kar muioc’h-mui en em denna a-gostez evit beza e-unan, en e doullig ti kuzet harp ouz an iliz goz, e tal an tour.\nE iliz, e dour, setu e wella mignoned ; n’eus mui nemeto a gement a c’houfe koms d’ezan dereat eus an amzer goz ; setu perak ez int deuet da veza evel e draou. Ha piou eta a anavez ar barrez eveld’han ?\nTost da bevar ugent vloas zo ma wiskas evit ar wech genta saë rus ar gurusded, hag abaoue ema wardro an iliz ; n’eo ket souez eta ec’h oufe diouti. Setu perak e kred a-wechou sevel e vouez da lavaret d’an aotrou person : « An dra ze, aotrou person, a zo bet great atao evel-se ! »\nHa pa fell d’an Ao. person rei digemer d’eur c’hiz nevez kavet\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/26&oldid=160858 »\nKemmoù diwezhañ degaset d'ar bajenn-mañ d'an 1 Mae 2020, da 09:48.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/138 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/138\nSANT LUCAS, IX.\noant var-dro pemp mil den. Neuze e lavaraz d’he ziskibien : Iikit anezhe da azeza a vandennou a hanter-kant den. (15) Hag e rejont evel-se, hag e lekejont an holl da azeza. (16) Neuze Jesus a gemeraz ar pemp bara hag an daou besk, hag o sevel he zaou-lagad varzu an env, e vennigaz anezhe, hag ho zoraz, hag ho roaz d’he ziskibien, evit ho lakaad dirag ar bobl. (17) Dibri a rejont holl, gwalc’h ho c’halon, hag e oe dastumet an tammou choumet en ho dileac’h, hag e oe daouzec panerad anezhe.\n(18) C’hoarvezoud a reaz, pa oa o pedi a-gostez, ha ma oa an diskibien ganthan, ma c’houlennaz diganthe : Piou a lavar an dud ez oun-me ? (19) Ar re-man, o respont, a lavaraz : Lod a lavar Ian ar Badezour ; lod all, Elias ; ha darn all a lavar ez eo resussitet unan-benag euz ar brofeted koz. (20) Ha c’houi, emezhan, piou a livirit-hu ez oun-me ? Ha Per a respontaz : Te eo ar C’hrist a Zoue. (21) Mes hen a zifennaz stard outhe na lavarjent kement-se da zen, (22) hag e lavaraz c’hoas : Red eo da Vab an den souffr kalz, ha beza nac’het gant ar re Ancien, gant prinsed ar veleien ha gant ar Scribed, ha beza lakeat d’ar maro, ha goude resussita an trede deiz.\n(23) Hogen, lavaret a rea d’an holl : Mar fell da unan-benag dond var va lerc’h, ra zeui da renons dezhan he-unan, ra zougo he groaz bemdez, ha ra heullio ac’hanoun. (24) Rag piou-benag a fello dezhan savetei he vuez he c’hollo ; mes piou-benag a gollo he vuez abalamour d’in, hennes a zaveteo anezhi. (25) Ha petra a dalfe da eun den gounid ar bed holl, mar en em zistrujfe, pe ma teufe d’en em goll he-unan ? (26) Rag piou-benag hen devezo mêz ouzin-me hag ouz va c’homzou, Mab an den hen devezo mêz anezhan pa zeuio en he c’hloar he-unan, hag en gloar an Tad hag an elez santel. (27) Hogen e gwirionez hen lavaran deoc’h : Beza ez euz hinienou euz ar re a zo aman prezant, ha na varvrnt ket, araog m’ho devezo gwelet rouantelez Doue.\n(28) Var-dro eiz devez goude ar c’homzou-ze, Jesus a gemeraz ganthan Per, Ian ha Jakes, hag e pignaz var eur menez evit pedi. (29) Hag e-pad ma oa o pedi, he vizach a chenchaz, hag he zillad a zeuaz da veza gwenn ha lugernus evel eul luc’heden. (30) Ha setu daou zen o komz ganthan ; ar re-man a oa Moises hag Elias, (31) pere\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/138&oldid=125231 »\nKemmoù diwezhañ degaset d'ar bajenn-mañ d'an 9 Eos 2018, da 12:11.


Bonne continuation - フランス語 - ブルターニュ語 翻訳と例\n検索ワード: bonne continuation (フランス語 - ブルターニュ語)\nBonne élève, mais...\nHogos nav lisead diwar zek a dap ar vachelouriezh, ouzhpenn eizh skolajad diwar zek a dap ar breved ; er c’hentañ plas emañ rannvro Breizh, a vloaz da vloaz, a-fet an div arnodenn vroadel-se. Ral a wezh ez eus bet tud yaouank, kuitaet ar skol ganto, n’o deus tapet diplom ebet. Priziet-kaer e vez live ar skolidi a-raok mont er c’hwec’hvet klas. An tri-c’hard eus ar vugale zo skoliataet a-raok dezho bezañ tri bloaz. Deuet a-benn keidenn Akademiezh rannvro Breizh da vezañ trec’h ouzh ar geidenn vroadel dindan 25 bloaz, daoust dezhi bezañ chomet war-lerc’h an akademiezhioù all a-raok.\nSezon sevenadurel vat deoc'h !\nare we maintaining strong relationships (英語>ビルマ語)pc co2 (フランス語>英語)versicherungs (英語>ポーランド語)kiváló (ハンガリー語>マルタ語)and what we need to do (英語>ビルマ語)wish you many many happy returns of the day sir (英語>ヒンズー語)child (英語>デンマーク語)jjj ok (スペイン語>英語)bilecektir (トルコ語>ドイツ語)öldürmeyeceğim (トルコ語>ルーマニア語)are we interrupting your social life (英語>ビルマ語)are we late for school (英語>ビルマ語)el compte, si us plau (カタロニア語>英語)僵尸 (簡体字中国語>英語)fd pet (英語>ロシア語)i thought you forget me (英語>ヒンズー語)你可以带他回家了 (簡体字中国語>マレー語)populaciji (スロベニア語>ドイツ語)hematooma (フィンランド語>英語)herodia (スワヒリ語>ポルトガル語)album) (英語>ロシア語)trinar��n (スペイン語>簡体字中国語)eye spot (英語>ギリシア語)are we in sight of land yet (英語>ビルマ語)adt (イタリア語>ドイツ語)


Chapel Sant-Dren - Wikipedia\nChapel Sant Dren\nChapel Sant Dren zo ur savadur bras a-walc'h eus ar XVIvet kantved e Plougastell-Daoulaz. Emañ 5 km e mervent ar vourc'h, e deun an Aberloc'h (Lauberlac'h), war glann dehou ar wazh.\nMont a ra un nev hag ur groazell d'ober anezhañ. Stumm dorn ur baner zo gant an nor e talbenn ar c'hornôg, gant ur wareg damblaen-begek eus an azginivelezh a-us dezhi. A-zioc'h an nor ez eus un enskrivadur a zispleg e oa savet ar chapel d'an eil sulvezh a viz Mae e 1549 gant Herri a Gastell (Kastell-Paol?), person Plougastell, en enor da Intron-Varia Goñfort ha da Sant Adrian. Kemer a reas ar chapel-se lec'h unan koshoc'h rak danevell a ra ur skrid eus ar 27 a viz Kerzu 1414 e oa roet 5 lur leve da Abati Daoulaz gant Marc'harid Burel diwar douaroù hag a oa etre chapel sant-dren ha Plougastell. Un tour bihan oa bet savet e fin ar marevezh gotek.\nHervez lod, patrom ar chapel a vefe Sant Adrian a brezegas ar feiz katolik e Breizh-Veur hag a varvas e 720. Seblantout a ra e vefe gouestlet ar chapel d'ur sant merzher kentoc'h. Da lâret eo Sant Adrian, merzher e Nikomedia war-dro 303. Brudet e oa er Grennamzer, evel Sant Bastian ha Sant Anton, da wareziñ an dud diouzh ar c'hleñvedoù pegus. Marteze en dije kemeret lec'h Sant Derien, keneil da Sant Neventer, evel patrom ar chapel.\nE-leizh a zelwennoù a dalvoudegezh a zo er chapel-se : Sant Erwan etre ar paour hag ar pinvidig en ur c'hustod koad eus ar XVIIvet kantved, un delwenn eus ar Werc'hez vamm (XVIvet), eus Santez Ana (XVIvet), eus Sant Adrian (XVIvet), eus Sant Marzhin, Sant Alar, Sant Fransez Asiz, ha re all ... E korn biz talbenn ar chapell e weler un aerouant el laez\nUr c'halvar bet savet e 1594 a zo e kichen ar chapel. Diblaset e oa bet e 1940.\n↑ En bloaz mil pemp cant hanter cant nemet unan es voe fontet an chapel man en eil sul a mae en amser maest Herry a Castell rector Ploecastell ........ ha sant Adrian"\nAdtapet diwar « https://br.wikipedia.org/w/index.php?title=Chapel_Sant-Dren&oldid=1862111 »


Thomas Jonathan "Stonewall" Jackson, ganet d'an 21 a viz Genver 1824 hag aet da Anaon d'an 10 a viz Mae 1863, a oa un jeneral kengevreet (1861–1863) e-pad Brezel diabarzh Stadoù-Unanet Amerika. Chomet eo unan eus ar jeneraled brudetañ e tu ar re gengevreet goude ar jeneral Robert E. Lee. Jackson zo bet un ofisour a bouez en emgannoù garv Talbenn Reter ar brezel diabarzh betek e varv. Ur roll bras en deus bet ivez evit kalz trec'hioù, alies a-enep nerzhioù kalz niverusoc'h ha galloudusoc'h.\nStonewall Jackson poltred gant John Adams Elder e 1895\nEvit an istorourien vilourel, Jackson zo gwelet evel unan eus gwellañ jeneraled istor Stadoù-Unanet Amerika. Kadoniezhoù ar jeneral zo studiet hiziv-an-deiz c'hoazh. Pa varvas e voe skoet da vat tu ar re gengevreet, n'eo ket hepken war an dachenn vilourel met ivez a-fed kalon evit e lu hag evit ar bobl. Goude marv Jackson, e drec'hioù a oa deuet da vezañ ur gwir vojenn. Ha goude e oa deuet da vezañ un elfenn a bouez en ideologiezh al "Lost Cause".\nAdtapet diwar « https://br.wikipedia.org/w/index.php?title=Stonewall_Jackson&oldid=1833118 »\nDernière modification le 7 Ebr 2019, à 19:29\nKemmoù diwezhañ degaset d'ar bajenn-mañ d'an 7 Ebr 2019, da 19:29.


Mentadur hervez ar silabennoù - Wikipedia\nEr yezhoniezh e vez implijet an droienn mentadur hervez ar silabennoù (saoz.: syllable-timed) war dachenn ar fonetik hag ar fonologiezh evit komz eus unan eus an daou doare mentadur pennañ ma vez merket lusk ar frazenn hervez an doare ma vez ingalet an amer o tremen a silabenn da silabenn.\nEr yezhoù gante ur mentadur hervez ar silabennoù eo ingal dre vras an amzer a dremen etre pep silabenn daoust ha ma c'hell bezañ berroc'h pe hiroc'h pep silabenn hervez pep degouezh resis ha gallout a ra kemmañ lusk resis ur yezh bennak hervez al lec'h ma vez komzet hag a hinienn da hinienn zoken, da skouer keit ha m'eo portugaleg Europa ur yezh mentadet hervez an taol-mouezh ez eo portugaleg Brazil ur yezh mentadet hervez ar silabennoù.\nAbaoe ar bloavezhioù 1950 ez eus bet klasket diskwel en un doare objektikel eo ingal ar badelezh a silabenn da silabenn met n'eus ket bet gellet hen ober. Hervez an enklaskoù nevesañ e hañvalfe bezañ ingal an amzer a dremen a silabenn dre silabenn, daoust ha ma n'eo ket e gwirionez, abalamour d'an doare ma vez ingalet an amzer a dremen etre ar c'hensonennoù hag ar vogalennoù.\nDre vras e vez mentadet ar yezhoù romanek hervez ar silabennoù en o zouez ar galleg, ar spagnoleg hag ar c'hatalaneg. Mentadet hervez ar silabennoù eo an holl yezhoù komzet en India ivez, en o zouez an hindeg, ar sañskriteg, an tamileg, ar pandjabeg. Mentadet hervez ar silabennoù eo ar sinaeg hag ar c'horeaneg ivez.\nMentadur hervez an taol-mouezh\nMentadur hervez ar moraoù\nAdtapet diwar « https://br.wikipedia.org/w/index.php?title=Mentadur_hervez_ar_silabennoù&oldid=1946358 »


Sul 5 a viz Kerzu 2021 – Lann-Anna\nHome Gregorian Sul 5 a viz Kerzu 2021\nSul 5 a viz Kerzu 2021\nSul 5 a viz Kerzu 2021 Dominica Secunda Adventus – Eil Sul an Azvent\nDimanche 5 Décembre 2021 – 2e Dimanche de l’Avent\nMisal nevez: Aviel Sant Lukaz\nAr bemzekvet bloavezh eus impalaeriezh Tiberius Kaesar, pa oa Poñs-Pilat gouarnour Youdea, Herodez tetrark Galilea, Filip, e vreur, tetrark Iturea ha Bro-Drakonitiz, ha Lisania tetrark Bro-Abilen, dindan ar veleion-veur Anna ha Kaifaz, ec’h en em roas komz Doue da glevout da Yann, mab Zakaria, er gouelec’h.\nMont a reas dre holl vro ar Yordan en ur embann ur vadeziant a binijenn evit distaol ar pec’hedoù, evel ma ‘z eo skrivet e levr komzoù ar profed Izaia: «Ur vouezh o hopal er gouelec’h: Kempennit hent an Aotrou, kompezit e wenodennoù. Pep traonienn a vo leuniet, ha pep menez ha pep krec’hienn a vo izelaet, ar c’hildroioù a vo krennet hag an hentoù roc’hellek a vo kompezet, hag e welo pep krouadur silvidigezh Doue.»\ndaved al load » Introïbo «\nStumm Usus Antiquior\nominica Secunda Adventus\nSalm 79, 2\nPobl Sion, setu m’emañ erru an Aotroù Doue da salviñ an broadoù. Lakaat a raio e vouezh veurdezus da vezañ klevet hag e trido ho kalonoù gant al levenez. S/ Mesaer Israel, selaouit, c’hwi hag a ren bugale Yozef evel un tropell-deñved\nSul 28 a viz Du 2021\nSul 12 a viz Kerzu 2021


Guirionéeu ag er Religion/Chapistr 110 - Wikimammenn\nGuirionéeu ag er Religion/Chapistr 110\n◄ Ni e zeli cârein Doué dré hanàuedigueah vad aveid é zonæzoneu. 'N’en dès chet calz a dud e gâr Doué, hà perac ? Péh quer pourfitabl-é clasq en Eutru Doué ha gobér rah hun œvreu aveit pligein de dehou. ►\nCHAPISTR DÊC HA CAND.\nn’en dès chet calz a dud e gar doué, ha perac ?\nI. Ni e lar de Zoué en er hâramb a greis hur halon ; mæs hà ni el lar guet gùirioné ? Hà ne zislaramb-ni dré hun œvreu er péh e zisclæriamb dré hur honzeu ?\nCârein Doué, e zou rein dehou drest quement tra zou el léh quetan én hur halon ; bout prest d’andur rah en drougueu, rah er holleu, memb er hol ag hur buhé, guéntoh eit col é hræce. Ha liès, allas ! en hum laquér én dangér ag hi hol, hag hi hol e hrér memb eid ur voguêden a inour, un distér vad, ur horvad ivage, ur bligeadur méhus, ur garanté dihuennet ; hag é larér neoah : Men Doué, m’hou câr a greis me halon.\nCârein Doué, e zou seuel a galon én tu guet-hou ha clasq é hloër ; bout anquinet doh er gùélèt é vout offancet. Hà bras-é en nombr ag er ré zou gredus hag intampius é clasq gloër en Eutru Doué ? En dud e zou nitra étal er péh m’en dé Doué, ha d’en dud-é é clasquér muihan pligein.\nN’en dès meit volanté en Eutru Doué hag e zou mad, ha ne hrér nitra aveit-hou. A pe gonzér énep d’inour hou fameil, ne hellet quet cuhein hou trespet. Mæs a pe gonzér énep d’inour en Eutru Doué, énep d’er religion, n’en d’oh quet calz é poèn, ne laret guir. A pe hrér poén d’unan ag hou ç’amièd, ne hellet quet mirèt ag hum anquinein. Hui e huèl Doué offancet én hou fameil, hui er gùél offancet ér hompagnoneaheu, hui er gùél offancet a bep tu ; hag é léh bout anquinet, hui e scrign hag e hoarh ar guement-cé.\nHag ean e hrér un torfæt benac énep d’er prince, quentéh en dud é carg e hra punissein en dorfæterion. Hag ean e hrér torfæteu énep de Zoué, blasfêmeu, péhedeu énep d’er justice, énep d’en honestis, énep d’er vélean, énep d’er religion. hanni ne hra cas. O men Doué ! e laré David, hanni n’hum sàu enta guet-n-ein eit dihuen hou ç’inour hag hou cloër énep d’er ré fal.\nII. Perac é hès quer bihan a garanté doh en Eutru Doué ? Rac ne gârér nameit er bed ; ne gârér nameit en treu ag er bed ; ne gâramb nameit omb hun hunan.\n1° Cârein e hrér er bed, ha vennein e hrér bout câret guet-hou ; vennein e hrér gobér èl d’hou ha pligein dehou ; eun e vé a zisplige dehou hag a vout goapeit guet-hou ; ne vér quet calz é poén a zisplige de Zoué ; cârein èl-cé er bed n’en dé quet cârein Doué, mæs bout é anemis.\n2° Ne gârér nameit en treu ag er bed, en danné, en inourieu, deverranceu ha folleaheu er bed. Hui e lar é câret en Eutru Doué ; laret quèntoh é ma en argand hag en eur, hou ç’inour hag hou madeu e gâret ; hui e hoès eun ag ou hol, ha nepas a gol caranté Doué. Braguerisseu ha madeu er bed, hoarieu ha compagnoneah bourrus e glasquet. Hui ou hâr ag hou ç’ol spered, a p’en dé gùir é chonget dalhmad én-hai. Hui ou hâr a greis hou calon, a pe ne zesiret nameit-hai. Hui ou hâr ag hou ç’o1 nerh, a pe ne labouret nameit aveithai. Ne gâret quet enta en Eutru Doué, hui hum sàu memb énep dehou, a pe staguet hou calon doh er péh e zihuen doh-oh a gârein.\n3° Anfin ne gârér quet Doué ; rac m’hum gâramb rai ni-memb ; ne glasquamb nameit hur pligeadur hag hur houtantemant, ha nepas gloër hag inour Jesus-Chrouist.\nNe glasquér meit hum ziscoein hag hum goutantein. Er garanté rai vras doh-emb hun hunan e zou er pouison ag hur haloneu ; ni e grèd clasq Doué, a pe ne glasquamb nameit omb-ni-memb. Hun œvreu mad n’en dint mar-a-huéh nameit ur faus dianvès péhani e guh hur vanité ; haval-é guet-n-emb gobér dré garanté doh Doué, e lar el livr ag en Imitation, er péh n’en dé liès nameit én hur volanté prop.\nHum ancoéhamb ni-memb, hum zisprisamb ni-memb, hum gassamb ni-memb, ha ni e gârou en Eutru Doué. Petra e zou é gùirioné én-amb-ni hag e vérit bout câret ? Péherion disprisabl, carguet a visér, couciet dré bep sort lousteri hag infamité, hà ni e vérit quement-cé a istim ? Disquamb hum ancoéhat hag hum gassat ér bed-men, eit méritein bout eurus guet Doué én éternité. Trok eurus, hum gùittat ni-memb eit cavouèt hun Doué !\nNe gâramb er péh e zou ér bed nameit revé Doué ; cârein a dural en treu crouéet, e zou gobér offance de Zoué. Oh ! pegours é santehemb-ni péh quen eurus vér é cârein Doué, arlerh hur bout gouyet, ar hur houst, é péh disprisance é couéhér dré rai a garanté doh en treu ag en doar ? Caranté er bed, caranté trompus, péhani e zal er spered, e loui er galon, e gouci en inean hag e gol mab-dén ! Brasset-é hur maleur-ni ma ne gâramb en Eutru Doué ! Allas ! e rescondas en diaul d’en hani er honjuré un dé, me zou er maleurus-cé péhani n’en devou jamæs er bonheur de gârein Doué.\n1° Me ven cârein Doué a hinihue. — 2° Me larou dehou liès, men Doué, m’hou câr a greis me halon. — 3° Me ziscoei dehou me haranté, dré er sourci e guemérein de zihuen é hloër hag é inour, ha de virèt a guement ma hellein ne vou offancet. — Men Doué, ne mès chet hou câret calz beta bermen ; mæs chetu hag e zou groeit, me ra d’oh me halon aveit mad, n’hi lamein mui a dré hou teourn.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_110&oldid=91015 »\nKemmoù diwezhañ degaset d'ar bajenn-mañ d'an 29 Eos 2016, da 17:55.


Sant-Yagu-ar-Menez - Wikipedia\nKastell ar Park.\nKoedlinez (betek 2015)\nPlened (abaoe 2015)\n734 ann. (2013)\n48° 17′ 03″ Norzh\n2° 28′ 50″ Kornôg / 48.284166667, -2.480555556\nbihanañ 150 m — brasañ 296 m\nSant-Yagu-ar-Menez a oa ur gumun eus kanton Plened-Yugon e departamant Aodoù-an-Arvor, e norzh Breizh. Kendeuzet e oa gant c'hwec'h kumun-all d'ar 1añ a viz Genver 2016 d'ober ur gumun nevez: Ar Menez.\n1.1.1 Brezel-bed kentañ\n1.1.2 Eil Brezel-bed\n8 Notennoù ha daveoù\n66 gwaz a gollas o buhez abalamour d'ar brezel (65 hervez monumant ar re varv), d.le. 5,17 % ag ar boblañs hervez an niveradeg bet graet e 1911 ; unan anezhe a varvas e 1949: kontammet e oa bet gant an aezhenn, n'eo ket meneget ouzh monumant ar re varv .\nMervel a reas c'hwec'h den eus ar gumun abalamour d'ar brezel .\nIliz katolik Sant-Yagu.\nWar lez dehoù ar Renk emañ Sant-Yagu.\n(br) Sant-Yagu-ar-Menez war Geobreizh\n↑ Monumant ar re varv - Memorial Genweb\n↑ Marilhoù ar gumun - Memorial Genweb\nAdtapet diwar « https://br.wikipedia.org/w/index.php?title=Sant-Yagu-ar-Menez&oldid=1764370 »\nKumunioù kozh Aodoù-an-Arvor\nKumunioù Bro Sant-Brieg\nKemmoù diwezhañ degaset d'ar bajenn-mañ d'an 21 Eos 2017, da 16:46.


An Holstentor (“dor Holsten”), etre daou dour, un aspadenn eus mogerioù kozh kêr Lübeck.\nAn iliz-veur hag ar gêr gozh.\nLübeck zo ur gêr e hanternoz Alamagn, dezhi 211.541 a annezidi (e dibenn 2007). An eil kêr vrasañ eo e stad Schleswig-Holstein, goude Kiel.\nGwall dost eo Lübeck da harzoù land Mecklenburg-Pomerania ar C'hornôg ha, dre-se, e oa tost gwechall da vevenn Republik Demokratel Alamagn. Emañ e kember div stêr, ar Wakenitz hag an Trave, 17 kilometr diouzh ar mor. Travemünde, ur c’harter eus Lübeck en aber an Trave, zo ur porzh bras war ar Mor Baltel ma kaver linennoù bigi da vont da Sveden, Finland, Latvia hag Estonia.\nEr Grennamzer e oa Lübeck unan eus kêrioù an Hansa, ur c’hevre kenwerzhel galloudus a unane kêrioù bras war aodoù hanternoz Europa. Abalamour da se e reer c’hoazh Hansestadt Lübeck (kêr eus an “Hansa”) eus Lübeck, e koun hec’h istor. Etre 1811 ha 1813 e oa bet aloubet gant armeoù Napoléon Bonaparte, ha pennlec’h an departamant Bouches-de-l'Elbe e oa. Savadurioù e-leizh a chom eus an amzer wechall, daoust d’an distruj a oa bet e-pad an Eil Brezel-bed, ha lakaet eo bet ar gêr gozh war roll Glad ar bed, gant an UNESCO, abaoe 1987.\nAdtapet diwar « https://br.wikipedia.org/w/index.php?title=Lübeck&oldid=1766275 »\nGlad bedel en Alamagn\nKemmoù diwezhañ degaset d'ar bajenn-mañ d'an 27 Eos 2017, da 12:18.


Stummadur micherel stummer-ez d'ar brezhoneg\nDeskiñ brezhoneg d'ar peverlamm !\nKentelioù mui stajoù da vont buanoc'h.\n1,5 eurvezh ar sizhun peurvuiañ,\n30 kentel ar bloaz : an diazez.\nA-bep seurt e vez kinniget :\nsadornvezhioù, dibennoù-sizhun, sizhunvezhioù,\ndeoc’h da zibab.\n35 eurvezh bep sizhun, war 6 pe 9 miz\nBep bloaz e vez krouet stummadurioù-hir nevez evit bezañ tostoc'h-tostañ doc'h an deskidi.\nUn aotregezh micherel a bep eil a vo kinniget adalek miz Gwengolo 2019 evit ar bloavezh-skol 2019-2020. Ur c'henlabour eo etre DAO ha rann skiantoù an deskadurezh Skol-Veur Roazhon II. Harpet e vo ar stummadur war an aotregezh FCIS gant un darn gouestlet d'ar c'helenn brezhoneg. Ar programm a vo en linenn e deroù 2019.\nAn aotregezh micher-mañ a vo evit ar re a zo dija war ar micher ha c'hoant ganto gwellaat o doareoù kelenn ha kaout un diplom war o micher, pe da brezhonegerien a fell dezho mont war ar mocher. Ul live B2 pe un aotregezh war brezhoneg a vo dav kaout da nebeutañ evit kregiñ gant ar stummadur.\nPelgargañ ar pleg-dibleg


Pajenn:Le Gonidec - Bibl Santel pe Levr ar Skritur Sakr, levr Iañ.djvu/234 - Wikimammenn\nPajenn:Le Gonidec - Bibl Santel pe Levr ar Skritur Sakr, levr Iañ.djvu/234\nDanével verr eûz ar péz a c’hoarvézaz gan̄d am Israélited enn distrô.\n1. Chétu ar péz a lavaraz Moizez da holl bobl Israel enn tû-man̄ d’ar Jourdan, enn eur gompézen eûz ann distrô, oud ar môr Rûz, étré Faran, ha Tofel, ha Laban, hag Hasérot, é léac’h ma éz eûz kalz a aour.\n2. Unnék dervez-kerz a zô eûz a Horeb dré hen̄t ménez Seir bété Kadez-barné.\n3. Enn daou-ugen̄tved bloaz, enn unnékved miz, er c’hen̄ta deiz eûz ar mîz, é lavaraz Moizez da vugalé Israel kémen̄t en dôa ann Aotrou gourc’hémennet d’ézhan̄ da lavarout d’ézhô,\n4. Goudé ma oa bét tréc’het gan̄t-han̄ Séhon, roué ann Amorréed, pé-hini a choumé é Hesébon, hag Og, roué Basan, péhini a choumé é Astarot, hag é Edrai,\n5. Enn tû-man̄ eûz ar Jourdan, é brô Moab. Ha Moizez a zéraouaz diskleria al lézen, ô lavarout :\n6. Ann Aotrou hon Doué en deûz komzet ouz-omp é Horeb, ô lavarout : Pell a-walc’h oc’h choumet é-tâl ar ménez-zé :\n7. Distrôit, ha deûit étrézé ménez ann Amorréed, hag el lec’hiou all nés, er gompézennou, er ménésiou, enn traon̄iennou war-zû ar c’hrésteiz, hag a-héd aot ar môr, hag é douar Kanaan, hag el Liban, bétég ar stér vrâz Eufrat.\n8. Chétu, émé-z-han̄, em eûz rôet ar vrô-zé d’é-hoc’h : ît enn-hi ha perc’hennit ann douar en deûz touet ann Aotrou é rôjé d’hô tadou, da Abraham, da Izaak, ha da Jakob, ha d’hô gwenn hô-c’houdé.\n9. Ha mé a lavaraz d’é-hoc’h enn amzer-zé :\n10. Na hellann két ôber-penn d’é-hoc’h va-unan : rag ann Aotrou, hô Toué, en deûz hô kresket é niver, hag éz oc’h hiriô ker stan̄k ha stéred ann en̄v.\n11. (Ra greskô c’hoaz ann Aotrou, Doué hô tadou, ann niver-zé eûz a veûr a vîl ; ha ra vennigô ac’hanoc’h ével ma en deûz hé lavaret).\n12. Na hellann két va-unan ôber-penn d’hô toaniou, d’hô pec’hiou, ha d’hô strivou.\n13. Rôid eûz hô touez tûd fûr ha gwiziek, ha brudet-mâd enn hô preûriézou, évit ma hô likinn da bennou war-n-hoc’h.\n14. Neûzé é léverchot d’in : Eunn dra vâd eo a fell d’id da ôber.\n15. Hag é kémériz eûz hô preûriézou tûd fûr ha brudet-mâd, hag é likiiz anézhô da brin̄sed, da bennou da vil dén, da gan̄t dén, da han̄ter-kan̄t dén, ha da zék dén, évid deski d’é-hoc’h pép-trâ.\n16. Hag é c’hourc’hémenniz d’ézhô, ô lavarout : Sélaouit ar ré a zeûi d’hô\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_levr_Iañ.djvu/234&oldid=146648 »\nKemmoù diwezhañ degaset d'ar bajenn-mañ d'an 26 Her 2018, da 08:46.


Brezel ar Ramzed - Wikipedia\nBrezel ar Ramzed\nBrezel ar Ramzed (γιγαντo-μαχια /gigantomac'hia e gregach) zo ur brezel a savas etre ar Ramzed hag an Doueed hervez mojennoù Hellaz kozh. Dont a reas war-lerc'h Brezel an Ditaned.\nDionysos o stourm ouzh ur Ramz e-kerzh Brezel ar Ramzed, pélikè atikat gant dremmoù ruz, v. 460 kent J.-K., mirdi al Louvre\n1 Ar perag eus ar brezel\n2 A-raok ar brezel\n3 Ar c'hrogad\nAr perag eus ar brezelAozañ\nKraouiet e oa bet an d-Titaned gant Zeus en Tartaros. O mamm Gaia avat a oa savet konnar enni abalamour da se, ha c'hoantaat a reas ober brezel d'an Doueed. Ha hi kas he mibien, ar Ramzed, d'an emgann.\nNe deuas ket enebadenn Gaia raktal goude an dichekadenn. Gallout a reas Zeus kemer e ziarbennoù eta. P'en doa ezhomm da gaout un haroz kreñv a-du gantañ evit derc'hel penn ouzh ar Ramzed ha n'hallent ket mervel diwar dorn un doue, e kouskas Zeus gant Alkmene abalamour dezhi da c'henel Herakles.\nEvit Gaia a lakaas da greskiñ louzoù a rafe d'he bugale bout diwelus da zaoulagad an dud ha divarvel rak an taolioù. Pa glevas Zeus kement-se ne voe ket seizhdaletoc'h evit mirout ouzh Helios, Selene hag Eos, a sevel a-raok dezhañ kavout penn eus al louzoù hud.\nPoseidon oc'h en em gannañ gant Polybotes, amforenn he gouzoug atikat gant dremmoù du diwar zorn Livour ar Vrañsigell, war-dro. 540-430 kent J.-K., mirdi al Louvre.\nAr Moirai o lazhañ Agrios ha Thoas, munudig eus izelvos Brezel ar Ramzed war Aoter Pergamon, IIvet kantved kt JK, mirdi Pergamon (Berlin).\nEmañ an aerva e-lec'h m'emañ ar Ramzed o chom, war ar Flegra (« douar tan»). E penn ar Ramzed e oa Eurymedon, Alkyoneüs ha Porfyrion. Bodet e oa an Doueed pa zeuas an arsailh kentañ. War-raok ez ae ar Ramzed gant o flammerennoù graet gant skodoù derv, hag o skeiñ kerreg ha kernioù menezioù dezho.\nHerakles a daole e saezhoù kontammet da Alkyoneüs. Met dre ma n'halle ar ramz bezañ trec'het nemet e-maez e vro e voe sachet gant Herakles pell eus e zouaroù.\nPorfiryon a glaskas gwallañ Hera. Pulluc'het e voe gant Zeus ha peurlazhet gant ur saezh kontammet taolet gant Herakles.\nEfialtes zo lazhet gant ur saezh e pep a lagad, unan tennet gant Apollon, eben gant Herakles.\nAr Ramz Klytios a zo devet gant flammerennoù ifernel Hekate.\nGant pennbizhier arem ez a ar Moirai da lazhañ Agrios ha Thoas.\nLazhet e vo pep hini eus ar Ramzed gant saezhoù Herakles glebiet e binim Naer-zour Lerna, war-bouez prizonidi an inizi.\nClaudien, Gigantomachia (tammoù).\nFrancis Vian, « La Guerre des Géants. Le Mythe avant l'époque hellénistique », dans L'Année sociologique, 3 série (1952), Paris, 1955, p. 440-443.\nAdtapet diwar « https://br.wikipedia.org/w/index.php?title=Brezel_ar_Ramzed&oldid=1773052 »\nDernière modification le 19 Her 2017, à 12:27\nKemmoù diwezhañ degaset d'ar bajenn-mañ d'an 19 Her 2017, da 12:27.


Abaoe fin miz genver emañ ar gevredigezh c’halizian « A Mesa pola Normalización Lingüistica » o rastelaat sinoù evit ma vefe kinniget un danvez-lezenn er parlamant galizian diwar-benn ur chadenn skinwell e galisianeg evit ar vugale.\n« Iniciativa Xabalin » eo anv ar c’houlzad-mañ. Hervez al lezenn eo ret d’an emsaverien c’halizian rastellaat 2 500 sin evit ma c’hellfe an danvez-lezenn bezañ kinniget d’ar parlamant. Hiziv d’an 31 a viz meurzh e echue ar c’houlzad gant ur sinadeg diwezhañ e Pontevedra. Kontet e vo ar sinoù rastellaet met gouzout a ra dija ar gevredigezh ez eus bet rastellaet kalz muioc’h eget 2500 sin.


Journal de Renaud Camus, samedi 6 décembre 2014\ncréée le dimanche 7 décembre 2014, 12 h 06\nmodifiée le dimanche 7 décembre 2014, 12 h 09Samedi 6 décembre 2014, minuit & demi. Si cancer il y avait, au début de l’année, ainsi que le médecin de Toulouse le ~~~~~~~~ ~~~~~ ~~~~~~~~~, ~~’~~~ ~~~~~~~ ~~~ ~~~ ~~~~ ~~’~~~ ~~~~~~~~ : ~~~~~~ ~~~~~ ~~~ ~~~~~ de PSA, le ~~~~~~~~~ ~~~ ~~~~~ ~~~~~~~~~ (~~~~~ ~~~~ ~~~~~~~~ ~~~~~~~~~~ ~~~ ~~’~~~~), ~~~~~~ ~~~~~~~~~ ~~~~~~~~ ~~~~~~~ ; ~~~ ~~~~~~~~ ~~~ ~~’~~~~~~ ~~~~ ~~~~~~~, ~~~ ~~~ ~~~ ~~~ ~~~~~ ~~~~~~~~~ ~~~~, en ceci du ~~~~~~ ~~~~ ~~~ ~~~ ~~~~~ ~~~~ ~~~~~~~~~~~~~ ~~~~~~~~, ~~~ ~~~~ ~~~~~~~~ ~~~ ~~~~~~~ ~~ ~~~~~~~~~~, ~~~~~ ~~~ ~~~~~~~ — ~~ ~~~~~~-~~~~, ~~ ~~~ ~~~~ ~~’~~~~~~~~, ~~~ ~~~~~~~~ comme un dératé ~~~~ ~~~~ ~~~~~~~~~, ~~~ ~~~~~~~~ ~~~~~~~ ~~~~~ ~~~~ ~~~~~~~ ~~ ~~~~~~~~~~ ~~~~ ~~~~~~~~~~~. ~~~~-~~~ ~~~’~~~ ~~’~~~~ ~~~~ ~~~~~ ~~~~~~~~~~~ ~~~~~~~~, ~~~~~~ ~~~ ~~~~~~~~ ~~’~~~ ~~~~~~~ ? ~~~~-~~~ ~~~’~~~ ne ressent pas ~~~ ~~~~~~ douleurs ?\nJe ~~~ ~~~~~~~~ ~~~~ ~~~ ~~~~~~ ~~~~~~~~~, ~~~~~ ~~~~~~ ~~~~ ~~~~~~~ ~~~~~~~~~ ~~~~ ~~’~~~~~~~~~~ ~~~~~ ~~~ ~~’~~~~~, ~~~~~~~ ~~~ ~~~~~~ ~~~~~~~~~ ~~’~~~~ ~~~~~~~, ~~~~ ~~~~~~~~, et quelquefois paraît ~~~~~~~~ ~~~ ~~~~~~. ~~~~~~~~ ~~~ ~~~~~~~~ ~~ ~~~~~~~~ ~~’~~~~ ~~~~~~~~ ~~~~~~~~, ~~~~ ~~~~~~-~~~, ~~~ ~~~ ~~~ ~~~~~~~ ~~~~ ~~~~ ~~~~~~, ~~~~~~~~~ ~~~~~~~, ~~~~~~~ ~~~~~~~~ ~~~~ ~~~~~~~~~ ~~~~ odeur inédite et ~~~~~~. ~~~~ ~~~~~~~~~~ ~~~~~-~~~~ ~~~ ~~~~~~~~~~~~ ~~~ ~~’~~~~~~~~~~ ~~’~~~~ ~~~~~~~~ ~~~ ~~’~~~ ~~~~~-~~~~~~~~~~, ~~~ ~~ ~~ ~~~~ ~~~~~~~~ ~~~ ~~~~~~ ? ~~~ ~~~ ~~~~~~~ ~~~~~. ~~~ ~~~~~~~~ ~~~~~~~~~~~~ se traduit par ~~~~ ~~~~~ ~~~ ~~~~~~, ~~~ ~~~~ ~~~~~ ~~~ ~~~~~~ ~~~~ ~~~~ ~~~~~~ ~~~~~~~~~~~ ~~~ ~~~ ~~~~~~~ — ~~’~~~~ ~~~ ~~~~~~ ~~~ ~~~~ ~~~ ~~~~~~ ~~~~~~~~~, ~~~~~~~ ~~~~ cette fois-ci les ~~~~~ ~~~ ~~~~~~ ~~~~ ~~~~ ~~~~ ~~~~~~~~ ~~~~~~~ ~~~~ ~~’~~~~~~~~~~~, ~~~~~, ~~~~ ~~~~~ là.\nL’urologue (~~~ ~~~~~~~~~~~~~) ~~~~~~~~~~~ ~~~~~~~ ~~~~ ~~~ ~~~~ ~~’~~~~~~ ~~~~~~~~~~~~ ~~~~~ ~~ ~~~~~ ~~~~~ ce que je ~~~~~~~~ ~~~~~ ~~~~~~~, ~~~~~ ~~~ ~~~~~~~~~~~~ ~~~ ~~~ ~~~~~~~~~ ~~~ ~~~~~ : as ~~~~ ~~~ ~~~ ~~~~ concerned, ~~~ ~~~~~~~~ ~~~~~ ~~~~~~~ ~~~ ~~~~ ~~~ ~~~~~~~~. ~~~ ~~~~~~~ fort, pourtant, étant ~~~~~~ ~~’~~~~~~~~~~ ~~~~~~~~ ~~~ ~~~~~~ ~~~~~~~ ~~~~~~, ~~~~ ~~~ ~~~~~~~~~~ ~~~~~~~~~ ~~~ ~~~~~~~~~ ~~~~ ~~~~~~ ~~~~~~~~~ ~~~~ ~~~~~. ~~~ ~~~~~~~ ~~~~~~~~ ~~~ ~~~ ~~~~~~~ ~~ ~~~~ ~~~~~~, mais je préférerais ~~~ ~~~~~~ ~~ ~~~ ~~~~~~~ ~~~ ~~~ ~~~~~~~~~ ~~~~~~~~ ~~~~ ~~~~~~~~~~ ~~~~~~ ~~~~~~~~~~, ~~~ ~~~~ ~~’~~~~~~~~~~~~~~~ ~~~~ ~~~ ~~~ ~~~~~~~~~ ~~~~~ ~~~ ~~~~~~~~ ~~~~~~ ~~~~~~~~, ~~~~~~~ ~~~~~~~~~~~ de prendre assez ~~~~~ ~~~~~~~~~ ~~~~~~~~~. ~~~ ~~ ~~ ~~~~~~ ~~~~ ~~~ ~~’~~~ ~~~~ ~~~ ~~~~ ~~~ ~~~~~ ~~~~~~~~~, ~~~ ~~~~ ~~~~~~~ ~~~~ ~~~~~~~~~~~~~ ~~~~~~~~~~ ~~~~~~~~~~~~~~ ~~~ ~~~~~~~~~ ~~~~ ~~~ coûter assez vite ~~~~~~ ~~~~~, ~~~~~~~~~~~ ~~~~~~ ~~~~~~ ~~~~~~~~~ ~~~~~~~~~~~, ~~~~ ~~~~~ ~~’~~~~~~ ~~~ ~~~ ~~~~~~ entière.\nNous ~~~~~~~~ ~~~~~~ ~~~~~, ~~~ ~~~~~ ~~~~~ je, ~~~~ ~~~~~ ~~~~~~ ~~~~~~ ~~~ ~~~~~~~~~~. Les deux principaux ~~~~~~~~~~~~~ ~~~ ~~~~~~~ ~~~~~, ~~~~~~~~~ ~~~ ~~~~~~~~, ~~~~ ~~~~ ~~~~~~~ ~~~ ~~~~~ ~~~~~~~~ ~~~~~~~ ~~~ ~~~~ ~~~~-~~~~~~, ~~~~~ ~~~ ~~~~~ ~~~ ~~~~~~~~~~~~ ~~~~~~~~~~~ ~~~~ ~~~~~~~~ ~~~~ ~~~~~~~~, dans ces cas-là, ~~~~ ~~~ ~~~ ~~~~ ~~~~~~~~~ ~~~~~~~~~~ ~~~~~~~~~~~ ~~~~~ ~~~~~~ ~~~~ ~~~ ~~~~~~~, ~~~~~~~~~~ ~~~~ ~~~~~~~~~~~~~ ~~~~~~ ~~~~~~~~~~ ~~~~~~ ~~~’~~~ ~~~~~ ~~~~~~ ~~’~~~~ ~~~~ ~~~ ~~~~~ ~~~~~ ~~~~ créditeurs ; et deux ~~~ ~~~~~~ ~~~~~~ ~~~~~ ~~~~~ ~~~~ ~~~~~~~ ~~~~~~~~~~~~~ ~~~~~~~~~~ ~~~~~ ~~~~~~~~~~~, ~~~~ ~~~~~ ~~~~~~ ~~~~~~~~~~~~~~~~ ~~~~~ ~~’~~~~~~~~~~~~~~~~~ ~~~~~~~~~, ~~~~ ~~~~~~~ ~~~~ ~~~~~~~~~~~ ~~~~~~~~~ ~~~ ~~~~~ ~~~~~~~~~~~~ (~~~ furieux, et vindicatifs). ~~~ ~~’~~~~~~~~ ~~~ ~~~~~. ~~~ ~~’~~~~ ~~~~ ~~~ ~~~~~~~ ~~~ ~~~~~~ ~~~ ~~~~~~.\nvoir l’entrée du samedi 6 décembre 2014 et ses 2 images dans Le Jour ni l’Heure


Phoenix Wright : Ace Attorney – Dual Destinies | Soubenn ar geek\n« La lignée\nSilver Spoon 1 »\nPegeit zo e oan o c’hortoz pempvet c’hoari Ace Attorney ? Se neuze…\nDa hanternoz d’ar 24/10 e oan kennasket evit e bellgargañ met ne oa ket posupl. D’ar 24 da noz neuze ‘m eus graet war-dro ar bellgargadenn. Ar wech kentañ din pellgargañ ur c’hoari “bras” evel-se, met n’eus ket da zibab ar wech-mañ. C’hwi oar a-walc’h!\nTremen a ra ar c’hoari goude hini Apollo Justice. Daou zarvoud a zo bet e bed ar justis hag o deus lakaet an dud da gaout disfiz eus ar sistem. Ur prantad teñval eo gant doareoù izel (falz-prouennoù hag all). Kregiñ a ra ar c’hoari pa erru Athena Cykes da labourat e ajañs Wright. Ur plac’h leun a startijenn eo ha studiet he deus psikologiezh ar pezh a c’hall sikour anezhi e-kerzh an testenioù.\nUn enklaskig evit pleustriñ a zo, ha bec’h d’ar c’hoari! A bep eil e c’hoarier gant tudennoù disheñvel (Apollo, Athena, Phoenix). Ur prokulor nevez a zo ivez, un den a zo toullbac’het er mare-mañ. Un den sirius…\nUr c’hoari Ace Attorney klasel eo : enklaskoù ha prantadoù el lez-varn. Un toullad nevezentioù a zo, en o-zouez filmoù bevaat!! Advouezhiet penn-da-benn e saozneg (a ya, e saozneg emañ ar c’hoari, dres evel Miles Edgeworth…) ha plijus! Daoust ha levezonet e vefe bet Capcom gant c’hoarioù Layton? Ma. Aesoc’h eo ivez an doare da enklask, un doare sin a zo ur wech bet sellet ouzh an traoù ar pezh a vir ouzhimp da lenn dek wech memes tra (ar pezh a c’halle c’hoarvezout gwechall), n’eo ket droch! Ouzhpenn eo bet prederiet un tamm gant an 3D : al lec’hioù a c’hall bezañ furchet gant meur a “sell” (evel ma vefemp o treiñ en ur pezh pas just o sellet ouzh un daolenn 😉 ) rak ya, ankounac’haet ‘m eus lârat deoc’h eo bet lakaet e 3D ivez an tudennoù, evel e Layton abaoe m’emañ ar c’hoarioù war 3DS. Kalz nebeutoc’h a boan ‘m eus bet o voaziañ aze, n’ouzon ket perak (peogwir e oan kustum dija marteze ‘walc’h!). Aesoc’h eo ivez abalamour d’ar “game over”. Pa reer fazioù el lez-varn e vez kollet “buhez” hag e c’haller neuze “koll”. Gwechall e oa ret adkregiñ e lec’h ma oa bet savetaet ar wech diwezhañ. Bremañ ec’h adkroger dres er mare kollet, gant buhez en-dro ha sikour evit gouzout da beseurt mare eo ret diskouez ur brouenn d’an test. Un tamm re aes met ma c’hoarvez ur wech bennak eo kentoc’h un dra vat e plas adlenn ur prantad hir da skouer… Tro ‘vo da implij galloud Apollo hag hini ar psyche-locks ha dizoloiñ hini Athena. Athena he deus ur robot bihan a sikour anezhi da santout fromoù an dud e-pad o zesteni. Pa vez “trouz” tro-dro d’un testeni e talvez e kuzh an test un dra bennak, dre vras peogwir o deus aon eus ur santad bennak (perak bezañ laouen pa c’hoarvez ur gwallzarvoud da skouer). Ar “mood matrix” eo se ha kentoc’h plijus eo. Tamm-ha-tamm e vo startoc’h kavout ar santadoù na glotont ket ha da vareoù zo e vo kement a drouz e vo ret diskouez d’an test Petra a lak anezhañ da sodiñ.\nDa vareoù zo ivez a-benn emdreiñ an afer (a-raok ar fin neuze) e vez un doare “goulennaoueg” evit adprederiañ war an traoù ha penaos kaout ur sell nevez. Ne servij ket da galz tra met perak ket.\nTort ‘m eus kavet an trede enklask ha plijus-tre an daou er fin a zispleg evel-just piv eo Blackquill (ar prokulor) ha petra ‘zo c’hoarvezet gant Athena, hag o liamm gant ar justis.\nFromus eo zoken ha d’ur mare zo e gave din e c’hoarvezfe un dra dic’hortoz mik e rummad Ace Attorney.\nUn tamm dipitet on bet marteze gant an eiltudennoù, n’int ket ken heverk hag er c’hoarioù kentañ (an testoù hag all) met laouen bras on bet o welet tudennoù ‘zo o tont d’ober un tamm tro (daou brokulor hag ur vignonez a-gozh! 😉 ). Diriaou tremen on bet o pellgargañ an DLC (“Turnabout Reclaimed”) a zo kerik met ur gwir afer ouzhpenn eo ha fentus a-walc’h ouzhpenn. N’eo ket ur redi tamm ebet (un tamm ‘maez steuñvenn ar c’hoari eo) met evit ur fangirl daonet eveldon… Ur rummad dilhad ouzhpenn a zo ivez da bellgargañ met aze n’eus tamm pal ebet, n’int ket dreistordinal ouzhpenn (met digoust e oant en deizioù kentañ).\nMa, n’eus ken nemet gortoz Professor Layton VS Ace Attorney bremañ! ^^\nC’hoari diorroet hag embannet gant Capcom, da bellgargañ war eShop an 3Ds abaoe ar 24 a viz Here 2013 (DLC Turnabout Reclaimed abae an 21 a viz Du 2013), PEGI 16.\nThis entry was posted on Du 25, 2013 at 4:21 g.m. and is filed under C'hoarioù video with tags enklask, fent, gwad, mignoniezh, muntr, prosez.\tYou can follow any responses to this entry through the RSS 2.0 feed. You can leave a response, or trackback from your own site.


Gwengolo | 2012 | EMGLEV AN TIEGEZHIOÙ\nDielloù dre viz : Gwengolo 2012\nKannadig Imbourc’h 77\nEmbannet da Gwengolo 26, 2012 gant emglev\nTaolenn niv. 77 (Eost-Gwengolo 2012) (Kannadig Imbourc’h 77)\nBrezhoneg war hor poubellennoù melen : E.A.T., e-kichen an OPAB, Ai’Ta ha S.A.B., a venn oberiañ evit kas war raok ar brezhoneg war bep tachenn. Embann a ra 1000 pegsun brezhonek evit ar poubellennoù melen. Gant raktresoù a seurt-se, pleustrek-tre, tost da vuhez an dud e klask EAT bodañ stourmerien prest da gregiñ e-barzh, kuit da lakaat diouzh ret arc’hant war an daol da bouezañ war an aozadurioù foran ha prevez e Breizh.\nAr Skritur adarre (2) : Renta-kont an enklask e-touez izili EAT da heul kinnigoù Klaod-Yann ar Ruyet.\nSoviedoniezh, gant ar prederour Olavo de Carvalho, tr. gant Ewan Delanoy\nBrezhonekadurioù er Mitaweg : da heul levrioù Herve Lossec, rener Kannadig Imbourc’h a ginnig aze doareoù ar gallaoueg etre Liger ha Gwilun, ouzh e geñveriañ gant galleg-saout Breizh Ize, ma kaver ennañ stummoù brezhonek-rik. Displegañ a ra ivez gant un dresadenn petra eo ur sifoc’hell.\nAr pezh-C’hoari Yerma. Burutelladur ar pezh c’hoari gant Tepod Gwilhmod.\nAr Silvidigezh, gant YouennTroal, beleg.\nKeleier berr : sifroù an anzoueadegezh e Frañs hag er bed, an Islam oc’h ober e reuz, ha keleier all c’hoazh, a bep seurt.\nEmbannet e Brezhoneg war bep tachenn, Kannadig Imbourc'h\t| Ober un evezhiadenn\n85 % a dud a-enep al lezenn da zont war ar Briedelezh\nEmbannet da Gwengolo 19, 2012 gant emglev\nA-enep al lezennoù war ar stern war ar Briedelezh : mat eo deomp lavarout hor soñj.\nT. Gwilhmod , evit Emglev An Tiegezhioù\n(mat eo kas d’an dud a zo en ho karned chomlec’hioù … en ur ziwall a bakañ koad d’ho kannañ war-lerc’h !)\nNotit ivez ez eus ul lec’hienn nevez ganeomp (da vouetañ !)…\nBrezhoneg war hor poubellennoù melen\nEmbannet da Gwengolo 8, 2012 gant emglev\nBrezhoneg war hor poubellennoù melen !\nEmañ EAT, « Emglev An Tiegezhioù », o kas war-raok raktres ur pegsun brezhonek ha gallek da begañ war ar poubellennoù melen.\nE pep lec’h e Breizh e klask ar strollelezhioù foran lakaat an dud deurel evezh ouzh o dilerc’hioù. Goulennet e vez bremañ ober da vihanañ gant div boubelenn e pep ti, unan ordinal hag unan all, melen, evit ar pakadurioù hag ar paperioù a vo adimplijet, adaozet, goude bezañ bet dastumet evel-se a-ziforc’h gant al lastezerezhioù.\nGwerzhet e vez eta poubelennoù melen d’an holl er mareoù-mañ. E bro Landerne da skouer ez eus bet dasparzhet evel-se war-dro 20.000 poubelenn velen gant peb a begsun brav da zisplegañ petra ez eo ret lakaat e-barzh hiziviken. Met brezhoneg ebet warno, daoust ma vez skoliataet ouzhpenn 500 bugel en tolead e tri rouedad divyezhek abaoe digoradur ar skol gentañ e 1987 ?\n« Gortoz pell Gortoz gwell »\nSkouarn vouzar a ra evit poent ar « c’hKumuniezhioù Kumunioù », zoken ar re o deus sinet ar garta « Ya d’ar brezhoneg ». « Gwelet ‘vo », a lavaront, ha ne reont tra ebet. Pegeit c’hoazh e vo ret goulenn an aluzenn diganto ? Gwall ziaes eo labour-ret an emglevioù-bro evit ar brezhoneg evel « Sked », Tier ar Vro Lesneven, Landerne, Kemper, Emglev an Oriant, hag all, a ya e darempred gant ar strollelezioù-se. O lakaat da gemer war o anv mennadoù a seurt-se, marc’hat-mat-tre e gwirionez, evit mat ar yezh p’emaint sañset « a-du », a-du ivez gant mennozhiadeg an « Diorren-Padus ». Daoust hag eñ n’eo ket ar brezhoneg un tamm eus hon emdro e Breizh hag a zo en arvar ? Daoust hag eñ ne ranker ket lakaat ar politikerezh-yezh evit ar brezhoneg da glotañ gant komzoù kaer an « Diorren Padus » eta ?\n« Un oberer a dalv kant lavarer »\nE 1978 e oa bet moullet gant EAT pegsunioù « Pellgomz » da begañ war al logelloù pellgomz. Evel-se e oa bet anavezet ar ger nevez dre holl e Breizh. Moullañ 1000 pegsun evit ar poubelennoù melen he deus divizet EAT ober en-dro en taol-mañ. N’eo ket kalz hogen ur bernig mat a arc’hant a goust dija da gaout ur pegsun kaer, e liv, ha graet evit padout pell dindan an amzer hag U.-V.-où an heol ! Evel-se e c’hello prestik kargidi an emglevioù-bro evit ar brezhoneg mont gant skouerennoù eus ar pegsun-se da welout ar bolitikerien da c’houlenn ma vo graet heñvel gant ar strollelezhioù foran e Breizh, evel ar C’humuniezhioù-Komunioù. War ar memes-tro e c’hello ar stourmerien evit ar yezh ober o mad eus an embregadenn-mañ ha prenañ meur a hini da implij ar pegsun evito, d’e brofañ hep gortoz d’o amezeien ha d’o mignoned tro-dro dezho, ha d’e begañ ivez, brav ha kempenn, war an daspugnerezioù a stalier hiviziken er c’hreizskêrioù. Seurt emzalc’h a c’hell ober kalz a vad evit ar yezh, muioc’h eget kalz a gaozioù !\nGoulenn a c’heller ar pegsunioù digant EAT o lakaat, ma c’heller, war-dro 3 euro an tamm e timbroù, pe dre chekenn. Daou euro an tamm adal ma prener dek.\nE-kichen SAB, Ai’ta hag an OPAB o deus peb a zoareoù dezho er stourm evit ar yezh, EAT ha deus diazezet ur rann en hec’h obererezh, anvet « Brezhoneg war bep tachenn ! », a venn kas da benn raktresoù pleustrek-tre a seurt se, tost da vuhez an dud, evit mad ar yezh, ma vez kavet tud da gregiñ e-barzh, da lakaat diouzh ret arc’hant war an daol, ha da bouezañ war an aozadurioù foran ha prevez e Breizh.\nEAT Emglev An Tiegezhioù, Kergreven 29800 Trelevenez\n02 98 25 10 72 blog : emglev.worldpress.com\nEmbannet e Brezhoneg war bep tachenn\t| 2 Evezhiadenn


Bretagne Info - Wikipedia\nArabat droukveskañ gant Breizh-info.com\nBretagne Info, pe Breizh Info, a oa ur gazetenn c'hallek sizhuniek tost d'an emrenerien c'hallek vreizhat. Krouet e oa bet gant Charlie Grall ha renet e oa gant Martial Ménard. Deuet eo er-maez evit ar wech kentañ e miz Here 1996 hag ar wech ziwezhañ e miz Ebrel 2001. \nAbaoe penn-kentañ ar bloavezhioù 2010 eo bet adkemeret an titl Breizh Info gant ul lec'hienn gelaouiñ all, e galleg ivez, anvet Breizh-info.com hag a zo kaset war-raok gant an tu-dehoù pellañ. Evit displegañ an diforc'h etre an daou vedia en doa embannet Charlie Grall al levr gallek Breizh Info et l'imposture de l'extrême-droite .\nKazetenner ar sizhunieg[kemmañ | kemmañ ar vammenn]\nBretagne Libre et Satirique, un dastumad tresadennoù gallek gant Houarnev, embannet gant ar gazetenn c'hallek Breizh Info.\n↑ Ma seller pizh ouzh pajenn gentañ ar gazetenn e weler ar ger Breizh e lizherennoù bihan gwenn trolinennet e du, war ur foñs gwenn, etre ar ger Bretagne e lizherennoù bras, tev ha ruz, hag ar ger Info e lizherennoù du.\n↑ Georges Cadiou, « Breizh Info », en EMSAV : Dictionnaire critique, historique et biographique : Le mouvement breton de A à Z du XIXe à nos jours, Spézet, Coop Breizh, 2013, p. 52. (ISBN 978-2-84346-587-))\n↑ Charlie Grall, Breizh Info et l'imposture de l'extrême droite, Spered Gouez, Gwengolo 2016 (ISBN 978-2-916820-11-8)\n↑ « An distro war ar stourm a-enep d'an FN e Breizh », Le Peuple breton, d'ar 15 a viz Here 2016 (Lenn enlinenn)\nAdtapet diwar « https://br.wikipedia.org/w/index.php?title=Bretagne_Info&oldid=1869326 »\nKemmoù diwezhañ degaset d'ar bajenn-mañ d'an 30 Meu 2020, da 17:23.


Arouez Ku Klux Klan\nUn aozadur politikel stadunanat kuzh eo Ku Klux Klan. Difenn a ra glanded Amerika (Amerikkka a skriv e enebourien), da lavarout eo Amerika WASP: gwenn, angl-ha-saoz ha protestant, a-enep an Afroamerikaned, ar gatoliked pe ar yuzevien.\nKu Klux Klan (KKK) zo bet anv meur a strollad er Stadoù-Unanet, hiziv hag en amzer dremenet, a erbed pe a erbede ar pezh a weler dre vras evel mestroni ar Re Wenn, an enepyuzevegezh, ar ouennelouriezh, an enep-katoligiezh, an homofobiezh, hag an "nativism". Alies o deus implijet ar strolladoù-se ar sponterezh, ar feulster hag oberoù abaferezh evel deviñ kroazioù evit mac'homañ an Amerikaned a orin afrikan ha strolladoù all eus ar boblañs.\nKrouet e oa e Pellgent 1865 pe e deroù ar bloaz 1866. Sevel a reas a-enep ar gwirioù bonreizel roet d'an Afroamerikaned goude ar Brezel Diabarzh. Ober a reas torfedoù a bep seurt neuze.\nRannet e vez istor ar C'hu-Klux-Klan e tri mare : eus 1865 betek 1871 evit an hini kentañ, eus 1915 betek 1944 evit an eil hag adalek 1946 evit an trede. E "oad aour" a voe ar bloavezhioù 1920 ha 1930 avat.\nAr groaz tan, unan eus arouezioù KKK\nIzili KKK bodet e 1922\nYour Friendly Liberal Neighborhood Ku-Klux-Klan, ur ganaouenn.\nThe Ku Klux Klan gant an FBI.\nAdtapet diwar « https://br.wikipedia.org/w/index.php?title=Ku_Klux_Klan&oldid=1936742 »\nKemmoù diwezhañ degaset d'ar bajenn-mañ d'an 16 Gen 2022, da 16:08.


Pajenn:Marigo - Abrege eus an Aviel.djvu/134 - Wikimammenn\nPajenn:Marigo - Abrege eus an Aviel.djvu/134\nevit bepret d’ho polonte just ha santel : va zretit evel ma plijo gueneoc’h. Sûr oùn penaus quement a erruo guenê dre hoc’h urz ne allo beza nemet avantajus din. Mar fell deoc’h va bisita, rei din sclerigen, va c’honsoli, ra viot meulet ; mar fell deoc’h va lesel er sec’hor, en devaligen, en distridiguez, ra viot ive meulet. Me a recevo ingalamant eus ho torn an drouc hac ar mad, an douç hac ar c’huero, ar gonsolation hac an affliction, hac a rento grajou deoc’h evit quement a erruo guenê. E pe stad benac em lequeot, e rin va fossibl da veza fidel deoc’h.\nChetu aze ar resolution a guemeràn hkirio, ha da behini gant ar sicour eus\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/134&oldid=94525 »\nKemmoù diwezhañ degaset d'ar bajenn-mañ d'an 1 Du 2016, da 16:50.


Pajenn:Marrec - Doctrin ar guir Gristen.djvu/478 - Wikimammenn\nPajenn:Marrec - Doctrin ar guir Gristen.djvu/478\nho speret dre ho songesonou ifam, evel en ho guinou dre ho leou-douet, dre ho comzou bavard, dre ho drouc-preseguerez hac ho teodadou-fall : rursùm crucifigentes sibimetipsis Filium Dei !  Er c’hrucifia a rit a nevez dre ho mezventiou, ho labourou da sul ha da vouel, hac hoc’h ebatou scandalus ! Coupaploc’h oc’h egued ar Yuzevien pere n’o dize guet crucifiet hor Zalver, ma o divize e anavezet ; mæs c’hui a voar e anaout, c’hui a voar ar pez en deus græt evidoc’h hac ar pez a bromet deoc’h, ha c’hoas hoc’h eus an ingrateri d’er c’hrucifia a nevez !\nGoude beza consideret-mâd an injur a ra ar pec’het da Zoue, considerit c’hoas an tor a ra an den. Ar maleuriou, ar goallou, ar maro, ar c’holl eus ar c’hraç, an ifern, a so oll ar baëamant dleet d’ar pec’het : stipendia peccati mors . Ia, ar pec’het eo en deus toullet an ifern : anez ar pec’het ne vize bet ifern ebet. An ifern a so ur plaç a boan e pehini an dud fall a souffro eternelamant gant an drouc sperejou, hep an disterra esperanç, an disterra soulajamant nac an disterra consolation. Cetu ama un drâ-bennac eus a dourmanchou an dud collet en ifern : selaouomp gant respet comzou ar Speret Santel dre c’hinou ar profet, ha crênomp : me a cuzo, eme Zoue, va bisach ous a dud collet, hac a c’haloï anezo-oll gant ar birou eus va c’holer : me a zestumo varnezo an oll dourmanchou assamblez, hac a raï dezo souffr poaniou mil varo, hep ma c’hallint mervel ur vech : ia, en amzer ma vezin muia courroucet en o enep, me a savo betec an êe ar vrec’h eus va justiç evit ma coëzo va zauliou varnezo gant muioc’h a stronç, hac a ellumo un\n↑ [Gw. uhelloc’h]\n↑ [Rom. VI, 23.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/478&oldid=100384 »\nKemmoù diwezhañ degaset d'ar bajenn-mañ d'an 27 Meu 2017, da 14:29.


Guirionéeu ag er Religion/Chapistr 83 - Wikimammenn\nGuirionéeu ag er Religion/Chapistr 83\n◄ Er marhue e ziscoa er folleah a vanitéieu er bed. Trompereah a zivout er marhue mad. Ag er jugemant. ►\nrecompance ur vuhé santel ; èl m’en dé ur marhue maleurus punition ordinær ur fal vuhé.\nNe hum drompet quet, e lar sant Paul, ne hrér quet goab ag en Eutru Doué hemb méritein punition. Mab-dén e æstou er péh en devou hâdet. Arlerh hou pout hâdet ivrai, ne zeuet quet bout én gorto a hran mad ; hui e zeli bout én gorto ag ur marhue maleurus, mar bihuet fal.\nUr folleah-é bout én gorto ag ur marhue santel, a pe vihuér ér péhèd. Ne gavér ér Scritur, emé sant Bernard, nameit un dén pèhani en dès bet ur marhue santel, goudé en dout fal vihuet : en dén-cé e zou el lair mad. Hum gavouèt e hra unan, eit ne gollou quet er péhour espérance ; mæs n’hum gav nameit unan, eit mirèt doh-t-hou a gouéh ér bresomption.\nCustum stanquan Providance en Eutru Doué e zou lezel en treu de monnèt revé er péh en dès merchet dehai a guetan. En Eutru Doué e lausq en tan de losquein revé é nerh, ean e lausq er riviéreu de ridêc revé ou dinàu ; ér memb fæçon, ean e lausq de verhuel hemb pénigen er ré en dès perpet bihuet hemb pénigen. Hag ur miracl e vehé a pe arrihuehé én ur fæçon aral. Doué e hra guhavé er miracl-cé aveit ræsonieu péré e zeliamb adorein ; mæs ur brésomption e vehé bout én gorto a guement-cé a pe vihuér fal.\nOh ! pe gomprenehoh en drougueu blaouahus e za arlerh ur marhue fal, péh sourci ne guemérehoh-hui eid hum virèt a gouéh én-hai ! Merhuel ér péhèd ! Merhuel anemis de Zoué ! Merhuel ér stad a zannation ! Péh ur marhue ! Oh ! na dallet e vér, ma ne labourér eit parrat doh ur maleur quer bras ! Mæs ehué, pe gomprenehoh péh quen douce-é ur marhue santel, hui e houyehé penaus ur momand ag er honsolationeu-cé hou tigollehé ag en ol poénieu e hoès é chervige Doué. Na doucet-é, e larehoh-hui nezé èl David : én dihoeldæt ag er marhue ne mès nitra de zougein, rac men Doué e zou guet-n-ein.\nEr ré-zé e oé bet santimanteu un dén devot, péhani, goudé en dout receuet, én é glinhuèd dehuéhan, ur gommunion vad, e santas én é inean quement a bligeadur, ma laras a vouéh ihuel : ne oen quet én gorto a verhuel guet quement a zoustér hag a joé.\n1° Conversion sincér hag antiér a hinihue. — 2° Me bedou liès eit goulen guet Doué er græce ag ur marhue santel. — 3° Ha me vihuou er rest a mem buhé èl ma carehen em bout bihuet én ær a me marhue. — Groeit, ô men Doué ! ma talhein fidel d’er résolutioneu mad-cé.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_83&oldid=90985 »\nKemmoù diwezhañ degaset d'ar bajenn-mañ d'an 29 Eos 2016, da 17:32.


Pajenn:Riou - Prometheus ereet.djvu/4 - Wikimammenn\nPajenn:Riou - Prometheus ereet.djvu/4\nE geneiled, avat, a chomas souezhet o welout an engravadurioù teñval, sklerijennet a-boan gant un dorn enkeniet : ur Prometheus yaouankik, dinerzh ha dilevenez, pa edont o c’hortoz ar Prometheus ramzel a lavare da vestr an Doueed : Netra n’am lakaio da blegañ.\nAel ar Marv a lavaras din :\nArvestit Tonkadur estrenvanus an arzour yaouank, displeget e levr Prometheus.\nEvit e garidi en deus garanet er c’hoad e c’hoant hag e venoz diwezhañ. Gwelit taolennoù e blanedenn griz, re bar da blanedenn Prometheus.\n« Prometheus a laer tan ar vuhez a ziwar an Doue Meur. Hogen, krenañ ’ra e zivrec’h. Re zinerzh eo e zargreiz, re strizh e vruched ; askornek eo e gorf hag aet da relegenn. Aon a zo en e sell. Anken en e gerzhed. »\n« Ereet ouzh ar roc’h gant dek ere an Tonkadur. An tan en deus laeret ne dalvezo ket dezhañ. Prometheus a bleg d’e Blanedenn. Disac’het eo war e zivesker ; e benn a zo dinerzh, e zaoulagad serret. Ne harz mui ouzh ar Marv. »\n« Astennet eo difiñv war an douar. Ar gup du a\nAdtapet diwar « https://br.wikisource.org/w/index.php?title=Pajenn:Riou_-_Prometheus_ereet.djvu/4&oldid=143367 »\nKemmoù diwezhañ degaset d'ar bajenn-mañ d'an 9 Eos 2018, da 21:14.


Pajenn:Le Clerc - Ma beaj Jeruzalem, 1902.djvu/155 - Wikimammenn\nPajenn:Le Clerc - Ma beaj Jeruzalem, 1902.djvu/155\nd’imp pa dremenjomp dre geur Iliz-Veur ar C’hinivelez. « Bet eo laeret ar c’heur-man gant ar C’hresianed, breman ’zo tri-ugent ’la, hag int o deuz savet evit se ar voger a welet aze. Dre aman, koulskoude, e tle al Latined tremen evit mont euz o iliz-parrouz d’ar Gleuzen zantel. Evit o harz da dremen, na gredaz ket al laeron stoufan an nor ; ledan ’rejont diraki, avad, eur *balen vraz a c’holoe al leur a-bez. Herve doare ober ar vro-man, ze ’oa laret d’al Latined : « Aman eo d’in hepken ! » Er Siri, neb a c’hall golo eul læc’h bennak, pe rei d’ean eun taul skubelen, a dremen ’vit bean perc’hen d’al læc’h-ze. Petra ’reaz neuze menec’h Sant-Fransez ? Gant sizailho e teujont, an noz war-lerc’h, da grennan ar balen, kement ha digeri eun hent. Pa daulaz ple ar C’hresianed, e savaz drouk enne. Petra, ’vit-se, o dije græt ? Ar *gwir a oa eneb d’ê. Na larjont netra, hag aboue o deuz lezet ganimp frankiz da dremen aman. » Setu petra a laraz d’imp an Tad Fransezad. »\nPoan ’moa neuze o kredi ze : ken iskiz hen kaven ! Ar pez ’zo c’hoarveet aboue, ar bevared a viz du 1901, war leur-rauk iliz ar Be Santel, en Jeruzalem, a diskoue d’in na gleven nemet ar wirione. Pevarzek manac’h euz a urz Sant-Fransez a zo bet brevet ha gouliet an de-ze, ’vel oaned heb difenn, gant mein braz a daule warne ar venec’h c’hresian. Hag abalamour da betra ? Dre m’an nevoa unan anê, herve ar c’hiz bet a-viskoaz, skubet ar *vinz a gas, a ziavez d’an iliz, da chapel ar Franked. Ar beure-ze e fellaz d’ar C’hresianed harz ar skuber d’ober e labour, war digare e skube o zra-i. E vreudeur, ’vit-se,\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/155&oldid=107880 »\nKemmoù diwezhañ degaset d'ar bajenn-mañ d'an 18 Gwe 2017, da 16:46.


Angiografiezh eus un anevrism en un dalmerenn eus an empenn\nUn anevrism (eus an henc'hresianeg ἀνεὐρυσμα, « frankadur») zo ur frankadur lec'hel eus speurenn un dalmerenn a stumm ur c'hodell bras pe brasoc'h hag a sko en dalmerenn war-bouez un takad strizh anvet ar c'houzougenn. Stumm ur sac'h he devez, he zreuzkis a c'hell tapout meur a gantimetr.\nAr freuz anevrism a ya d'ober war-dro 10 % eus gwallzarvoudoù gwazhied an empenn (AVC). Pa c'hoarvezont trumm, ne vez ket tu peurliesañ da viret ouzh ar marv. Sinoù diaraoger a c'hell memes tra sachañ evezh e-doug an eurioù pe an deizioù zoken a-raok an AVC, hag e c'haller louzaouiñ ar glañvourien.\nAdtapet diwar « https://br.wikipedia.org/w/index.php?title=Anevrism&oldid=1454526 »\nKemmoù diwezhañ degaset d'ar bajenn-mañ d'an 3 Ebr 2013, da 02:54.